Paulus was nie sodanig in kosmologiese denke geïnteresseerd nie. Hierdie artikel begin met 'n vraag na die kosmologiese taalgebruik van Bybelse geskrifte. Die skrywers van die Nuwe Testamentiese boeke het meestal die terme gebruik wat hulle in die Septuaginta gevind het - met 'n paar merkwaardige uitsonderings. Hierdie artikel verduidelik hoe die term κόσµος deur Nuwe Testamentiese skrywers gebruik is. Twee hoofgebruike van κόσµος word genoem: (1) as 'n antropologiese term om die totale mensdom te beskryf; en (2) as 'n ekklesiologiese term om 'die ander', naamlik die nie-gelowiges of die buitekerklikes, te beskryf. Dit is die rede waarom God nooit 'die koning van die wêreld' genoem word nie; Hy is slegs die regter daarvan.